b'\n_START_ARTICLE_\nPatrimonialno sodi\xc5\xa1\xc4\x8de\n_START_PARAGRAPH_\nPatrimonialno sodi\xc5\xa1\xc4\x8de je pojav fevdalizma v habsbur\xc5\xa1kih dednih de\xc5\xbeelah, in pojem pravne zgodovine. Patrimonialna sodi\xc5\xa1\xc4\x8da so bila pristojna za sojenje nad neprivilegiranimi osebami (podlo\xc5\xbeniki) v civilnih, in manj\xc5\xa1ih kazenskih zadevah (latinsko Causae Minores), na ozemlju zemlji\xc5\xa1kega gospostva, kjer so imela tudi sede\xc5\xbe. Patrimonialna sodi\xc5\xa1\xc4\x8da so se vzpostavila v 13. stoletju, z zemlji\xc5\xa1ko odvezo leta 1848 pa so izgubila svojo funkcijo, zato so jih ukinili.\n_START_SECTION_\nPostopek sojenja na patrimonialnem sodi\xc5\xa1\xc4\x8du\n_START_PARAGRAPH_\nPostopek je vodil nastavljeni uradnik (nem\xc5\xa1ko Verwalter), obi\xc4\x8dajno pa je \xc5\xa1lo za zadeve iz postopkov civilnega prava, predvsem obravnave posestnih vpra\xc5\xa1anj, zapu\xc5\xa1\xc4\x8din in la\xc5\xbejih kaznivih dejanj, ki so bile vezane na podlo\xc5\xbenika in njegovo lastnino. Pristojnost patrimonialnega sodi\xc5\xa1\xc4\x8da je bila omejena na zemlji\xc5\xa1ko gospostvo. V primeru spora glede pristojnosti, se je lahko postopek predstavil na pristojno de\xc5\xbeelsko sodi\xc5\xa1\xc4\x8de._NEWLINE_Na sodbe patrimonialnih sodi\xc5\xa1\xc4\x8d je bila mogo\xc4\x8da tudi prito\xc5\xbeba. Drugostopenjska instanca je bila za podlo\xc5\xbenike de\xc5\xbeelnokne\xc5\xbejih posesti na vicedomskem sodi\xc5\xa1\xc4\x8du, za ostale podlo\xc5\xbenike pa de\xc5\xbeelnoglavarsko sodi\xc5\xa1\xc4\x8de. Revizije postopkov je opravljala notranjeavstrijska vlada v Gradcu._NEWLINE_Na Gori\xc5\xa1kem in v Istri se sistem patrimonialnih sodi\xc5\xa1\xc4\x8d ni uveljavil. Sodstvo je bilo vezano na jurisdikcijo, oziroma pravico do sojenja, vezano na osebo, ki ji je de\xc5\xbeelni knez podelil sodne pravice. Za vse delokroge je bilo tako v okviru jurisdikcije pristojno de\xc5\xbeelsko sodi\xc5\xa1\xc4\x8de.'